b"\n_START_ARTICLE_\nLiving Doll (sang)\n_START_SECTION_\nKomposisjon\n_START_PARAGRAPH_\n\xc2\xabLiving Doll\xc2\xbb ble opprinnelig skrevet til filmen Serious Charge med Cliff Richard. Id\xc3\xa9en kom fra en avisreklame for ei dukke. Den ble spilt inn 28. april 1959 i Abbey Road Studios, London. \xc2\xabLiving Doll\xc2\xbb ble utgitt p\xc3\xa5 singlen Columbia 45-DB4306. Produsent var Norrie Paramor. B-siden var \xc2\xabApron Strings\xc2\xbb. Den var opprinnelig en rocksang (istedenfor ballade) og var ment for sangeren Duffy Power. Det var rytmegitaristen Bruce Welch som foreslo et langsommere tempo._NEWLINE_Sangen ble fremf\xc3\xb8rt av Cliff Richard (sang), Hank C. Marvin (sologitar), Bruce Welch (rytmegitar), Jet Harris (bassgitar) og Tony Meehan (trommer)._NEWLINE_\xc2\xabLiving Doll\xc2\xbb solgte i over \xc3\xa9n million eksemplarer og ga Bart en Ivor Novello Award for beste sang.\n_START_SECTION_\n1986-versjonen\n_START_PARAGRAPH_\nI 1986, 27 \xc3\xa5r etter at sangen f\xc3\xb8rste gang ble utgitt, satte alternativkomigruppa The Young Ones seg i forbindelse med Richard for \xc3\xa5 spille inn en komisk verson av \xc2\xabLiving Doll\xc2\xbb for veldedighetsorganisasjonen, the Comic Relief. Til tross for den tilsynelatende kontrasten mellom de anarkistiske komikerne og Richard, som var pen og smart i utseendet, samtykket han. De spilte den inn 29. januar 1986. \xc2\xabLiving Doll\xc2\xbb ble utgitt p\xc3\xa5 singlen WEA YZ\xc2\xa067 8. mars 1986. B-siden var \xc2\xab(All the Little Flowers Are) Happy\xc2\xbb. Deres versjon toppet den britiske singlelisten. The Shadows' sologiarist, Hank C. Marvin, ble gjenforent med Richard p\xc3\xa5 denne innspillingen for f\xc3\xb8rste gang siden 1975. Koblingen mellom Richard og The Young Ones var ikke helt overraskende, ettersom \xc3\xa9n av rollefigurene i The Young Ones, Rick, var en hengiven Cliff Richard-fan, noe som f\xc3\xb8rte til mange vitser om Richard i seriens l\xc3\xb8p. B\xc3\xa5de seriens navn og \xc3\xa5pningstemaet var basert p\xc3\xa5 en annen av Richards mange hitsingler.\n_START_SECTION_\nAndre versjoner\n_START_PARAGRAPH_\nPepita har skrevet en svensk tekst. Den svenske tittelen er identisk med originaltittelen. Carina Ahrle, Leif Kronlunds orkester spilte \xc2\xabLiving Doll\xc2\xbb inn p\xc3\xa5 EP-platen Columbia SEGS\xc2\xa068. Den ble utgitt i 1959."